Victor Chapman

Victor Emmanuel Chapman (17. april 1890 – 24. juni 1916) var en fransk-amerikansk pilot som huskes for hans bedrifter under den første verdenskrig. Han var den første amerikanske pilot som døde i krig.


== Liv og virke ==


=== Oppvekst ===
Chapman ble født i New York City som sønn av essayisten og forfatteren John Jay Chapman og Minna Timmins. Hans mor døde i 1898 da han var åtte år gammel, og sammen med sin far flyttet han til Frankrike kort tid etter. I Frankrike fikk Chapman dobbelt statsborgerskap som fransk og amerikansk borger.Hans far giftet seg på nytt med Elizabeth Chanler, en søster av William A. Chanler fra familiene Astor- og Dudley-Winthrop, da Chapman var en tenåring. Han reiste tilbake til USA da han var i slutten av tenårene for å gå på Harvard University. Etter eksamen vendte han tilbake til Europa og tilbrakte tid i Frankrike og i Tyskland.


=== I krigen ===
Da den første verdenskrigen brøt ut flyttet hans far og stemor til London, men Chapman besluttet å bli værende i Frankrike. Han gikk inn i den franske fremmedlegionen den 30. august 1914. Han ble venn med fire andre i løpet av sin tid i skyttergravene: en polakk som kun var kjent som «Kohl» og tre amerikanere, Alan Seeger, Henry Fansworth, og David King. Amerikanerne ble vitne til at Kohl ble drept av en kule mens han spaserte sammen med sine venner.
Etter Kohls død ble Chapman og to andre kompiser, Norman Prince og Elliot Cowdin, gitt sjansen å fly et kampfly. Chapman ba om overføring til Aéronautique Militaire, den franske hærens flyavdeling. Han gikk på flygerskolen og ble sertifisert som pilot.Chapman fløy på mange tokt for hærens 1. flygruppe, og ble forfremmet til sersjant. Han ble valgt som en av grunnleggerne av N.124, Escadrille Americane, hovedsakelig kjent som Lafayette Escadrille. Den 17. juni 1916 da han fløy over sektoren Verdun ble han angrepet av fire tyske fly. I løpet av dette angrepet ble Chapman skadet i hodet, antagelig som resultat av et angrep av den tyske flygeren Walter Höhndorf, som hadde fire seire. Chapman klarte å lande sitt fly, men Höhndorf fikk bekreftet sin femte seier. Mens Chapmans hodeskade leget seg, fikk han høre at hans venn Clyde Balsley hadde blitt såret i en adskilt hendelse. Før hans siste tokt hadde Chapman fått lastet appelsiner om bord på sitt fly. Tanken var å ta disse med til Balsley som lå på sykehus for sine skader. Chapman ble angrepet nord for Douaumont av det tyske flygeresset Kurt Wintgens, en nær venn av Höhndorf. Mens Wintgens fløy en Halberstadt D.II denne dagen, fløy Chapman et Nieuport 16. Wintgens fikk snart overtaket i luftkampen.


== Belønninger og medaljer ==
Chapman fikk flere medaljer og anbefalinger i løpet av hans militære karriere. Han var privat interessert i kunst og litteratur. Han fant ofte inspirasjon til skrive om hans krigsopplevelser, og mange av de brev han sendte til sin far handlet om disse opplevelsene. En bok ble samlet fra disse brevene under tittelen Letters from France, og som ble utgitt av faren etter hans død. Til hans minne komponerte komponisten Charles Martin Loeffler, en venn av Chapmans far, kvartetten Music for Four Stringed Instruments.Chapman ble gravlagt i den amerikanske kirkegården ved Meuse-Argonne i Frankrike, og et gravmonument til hans ære ble reist i St. Matthew's Episcopal Churchyard i byen Bedford i delstaten New York.


== Referanser ==


== Litteratur ==
Chapman, Victor Emmanuel; Chapman, John Jay (1917): Victor Chapman's letters from France, with memoir. New York: The Macmillan Company.
Guttman, Jon Nieuport (2006): Flyers of the Lafayette, Albatros Productions, ISBN 1-902207-78-5